amanoisuno/poet huggingface dataset:
花村六韻 吳融
地勝非離郭，花深故號村。已憐梁雪重，仍愧楚雲繁。山近當吟冷，泉高入夢喧。依稀小有洞，邂逅武陵源。月好頻移座，風輕莫閉門。流鶯更多思，百囀待黃昏。
賦雪十韻 吳融
雨凍輕輕下，風乾淅淅吹。喜勝花發處，驚似客來時。河靜膠行棹，岩空響折枝。終無鷓鴣識，先有鶺鴒知。馬勢晨爭急，雕聲晚更饑。替霜嚴柏署，藏月上龍墀。百尺樓堪倚，千錢酒要追。朝歸紫閣早，漏出建章遲。臘候何曾爽，春工是所資。遙知故溪柳，排比萬條絲。
溪邊 吳融
溪邊花滿枝，百鳥帶香飛。下有一白鷺，日斜翹石磯。
長安逢故人 吳融
歲暮長安客，相逢酒一杯。眼前閒事靜，心裏故山來。池影含新草，林芳動早梅。如何不歸去，霜鬢共風埃。
雨夜 吳融
旅夕那禁雨，梅天已思秋。未明孤枕倦，相吊一燈愁。有戀慚滄海，無機奈白頭。何人得濃睡，溪上釣魚舟。
旅中送遷客 吳融
天南不可去，君去吊靈均。落日青山路，秋風白髮人。言危無繼者，道在有明神。滿目盡胡越，平生何處陳。
寄尚顏師 吳融
僧中難得靜，靜得是吾師。到闕不求紫，歸山只愛詩。臨風翹雪足，向日剃霜髭。自歎眠漳久，雙林動所思。
微雨 吳融
天青織未遍，風急舞難成。粉重低飛蝶，黃沈不語鶯。自隨春靄亂，還放夕陽明。惆悵池塘上，荷珠點點傾。
送廣利大師東歸 吳融
紫殿久沾恩，東歸過海門。浮榮知是夢，輕別肯銷魂。明發先晨鳥，寒棲入暝猿。蕺山如重到，應老舊雲根。
關東獻兵部劉員外 吳融
昨夜星辰動，仙郎近漢關。玳筵吟雪罷，錦帳押春還。已到青雲上，應棲絳圃間。臨邛有詞賦，一為奏天顏。
途次淮口 吳融
寒流萬派碧，南渡見煙光。人向隋宮近，山盤楚塞長。有村皆綠暗，無徑不紅芳。已帶傷春病，如何更異鄉。
詠柳 吳融
自與鶯為地，不教花作媒。細應和雨斷，輕只愛風裁。好拂錦步障，莫遮銅雀台。灞陵千萬樹，日暮別離回。
武牢關遇雨 吳融
澤春關路迥，暮雨細霏霏。帶霧昏河浪，和塵重客衣。望中迷去騎，愁裏亂斜暉。惆悵家山遠，溟蒙濕翠微。
春寒 吳融
固教梅忍落，體與杏藏嬌。已過冬疑剩，將來暖未饒。玉階殘雪在，羅薦暗魂銷。莫問王孫事，煙蕪正寂寥。
早發潼關 吳融
天邊月初落，馬上夢猶殘。關樹蒼蒼曉，玉階澹澹寒。宦遊終自苦，身世靜堪觀。爭似山中隱，和雲枕碧湍。
送策上人 吳融
昨來非有意，今去亦無心。闕下拋新院，江南指舊林。瓶添新澗綠，笠卸晚峰陰。八字如相許，終辭尺組尋。
和諸學士秋夕禁直偶雪 吳融
大華積秋雪，禁闈生夜寒。硯冰憂詔急，燈燼惜更殘。正遂攀稽願，翻追訪戴歡。更為三日約，高興未將闌。
禦溝十六韻 吳融
一水終南下，何年派作溝。穿城初北注，過苑卻東流。繞岸清波溢，連宮瑞氣浮。去應涵鳳沼，來必滲龍湫。激石珠爭碎，縈堤練不收。照花長樂曙，泛葉建章秋。影炫金莖表，光搖綺陌頭。旁沾畫眉府，斜入教簫樓。有雨難澄鏡，無萍易擲鉤。鼓宜堯女瑟，蕩必蔡姬舟。皋著通鳴鶴，津應接鬥牛。回風還瀲瀲，和月更悠悠。淺憶觴堪泛，深思杖可投。只懷涇合慮，不帶隴分愁。自有朝宗樂，曾無潰穴憂。不勞誇大漢，清渭貫神州。
赴闕次留獻荊南成相公三十韻 吳融
分閫兼文德，持衡有武功。荊南知獨去，海內更誰同。拔地孤峰秀，當天一鶚雄。雲生五色筆，月吐六鈞弓。骨格淩秋聳，心源見底空。神清餐沆瀣，氣逸飲洪蒙。臨事成奇策，全身仗至忠。解鞍欺李廣，煮弩笑臧洪。往昔逢多難，來茲故統戎。卓旗雲夢澤，撲火細腰宮。鏟土樓臺構，連江雉堞籠。似平鋪掌上，疑湧出壺中。豈是勞人力，寧因役鬼工。本遺三戶在，今匝萬家通。畫舸橫青雀，危檣列彩虹。席飛巫峽雨，袖拂宋亭風。場廣盤球子，池閑引釣筒。禮賢金璧賤，煦物雪霜融。酒滿梁塵動，棋殘漏滴終。儉常資澹靜，貴絕恃穹崇。唯要臣誠顯，那求帝渥隆。甘棠名異奭，大樹姓非馮。自念為遷客，方諧謁上公。痛知遭止棘，頻歎委飄蓬。借宅誅茅綠，分囷指粟紅。只慚燕館盛，甯覺阮途窮。渙汗沾明主，滄浪別釣翁。去曾憂塞馬，歸欲逐邊鴻。積感深於海，銜恩重極嵩。行行柳門路，回首下離東。
三峰府內矮柏十韻 吳融
擢秀依黃閣，移根自碧岑。周圍雖合抱，直上豈盈尋。遠砌行窺頂，當庭坐庇陰。短堪驚眾木，高已讓他林。日轉無長影，風回有細音。不容蘿蔦附，只耐雪霜侵。玉帳籠應匝，牙旗倚更禁。葉低宜拂席，枝褭易抽簪。綠澗支離久，朱門掩映深。何須一千丈，方有歲寒心。
雪十韻 吳融
灑密蔽璿穹，霏霏杳莫窮。遲於雨到地，疾甚絮隨風。四野蒼茫際，千家晃朗中。夜迷三繞鵲，晝斷一行鴻。結片飛瓊樹，栽花點蕊宮。壅應邊盡北，填合海無東。高愛危峰積，低愁暖氣融。月交都浩渺，日射更玲瓏。送臘辭寒律，迎春入舊叢。自憐曾末至，聊複賦玄功。
和睦州盧中丞題茅堂十韻 吳融
有士當今重，忘情自古稀。獨開青嶂路，閑掩白雲扉。石累千層險，泉分一帶微。棟危猿競下，簷回鳥爭歸。煙冷茶鐺靜，波香蘭舸飛。好移鐘阜蓼，莫種首陽薇。樹密含輕霧，川空漾薄暉。芝泥看只捧，蕙帶且休圍。東郭鄰穿履，西林近衲衣。瓊瑤一百字，千古見清機。
奉和禦制六韻 吳融
天曉密雲開，亭亭翠葆來。芰荷籠水殿，楊柳蔽風台。恩洽三時雨，歡騰萬歲雷。日華偏照禦，星彩迥分台。葦岸縈仙棹，蓮峰倒玉杯。獨慚歌聖德，不是侍臣才。
敗簾六韻 吳融
有客編來久，彌年斷不收。不堪風作候，豈複燕為讎。盡見三重閣，難迷百尺樓。伴燈微掩夢，兼扇劣遮羞。零落亡珠綴，殷勤謝玉鉤。涼宵何必卷，月自入軒流。
玉堂種竹六韻 吳融
當砌植檀欒，濃陰五月寒。引風穿玉牖，搖露滴金盤。有韻和宮漏，無香雜畹蘭。地疑雲鎖易，日近雪封難。靜稱圍棋會，閑宜閣筆看。他年終結實，不羨樹棲鸞。
和韓致光侍郎無題三首十四韻 吳融
珠佩元消暑，犀簪自辟塵。掩燈容燕宿，開鏡待雞晨。去懶都忘舊，來多未厭新。每逢憂是夢，長憶故延真。杏小雙圓壓，山濃兩點嚬。瘦難勝寶帶，輕欲馭飆輪。篦鳳金雕翼，釵魚玉鏤鱗。月明無睡夜，花落斷腸春。解舞何須楚，能箏可在秦。怯探同海底，稀遇極天津。綠柰攀宮豔，青梅弄嶺珍。管纖銀字咽，梭密錦書勻。厭勝還隨俗，無疑不避人。可憐三五夕，嫵媚善為鄰。舞轉輕輕雪，歌霏漠漠塵。漫遊多蔔夜，慵起不知晨。玉箸和妝裛，金蓮逐步新。鳳笙追北裏，鶴馭訪南真。有恨都無語，非愁亦有嚬。戲應過蚌浦，飛合入蟾輪。杯樣成言鳥，梳文解臥鱗。逢迎大堤晚，離別洞庭春。似玉曾誇趙，如雲不讓秦。錦收花上露，珠引月中津。木為連枝貴，禽因比翼珍。萬峰酥點薄，五色繡妝勻。獺髓求魚客，鮫綃托海人。寸腸誰與達，洞府四無鄰。綺閣臨初日，銅台拂暗塵。鷾鴯偏報曉，烏鶂慣驚晨。魚網裁書數，鶤弦上曲新。病多疑厄重，語切見心真。子母錢征笑，西南月借嚬。擣衣嫌獨杵，分袂怨雙輪。貝葉教丹觜，金刀寄赤鱗。捲簾吟塞雪，飛楫渡江春。解織宜名蕙，能歌合姓秦。眼穿回雁嶺，魂斷飲牛津。藥自偷來絕，香從竊去珍。茗煎雲沫聚，藥種玉苗勻。草密應迷客，花繁好避人。長幹足風雨，遙夜與誰鄰。
倒次元韻 吳融
南陌來尋伴，東城去卜鄰。生憎無賴客，死憶有情人。似束腰支細，如描發彩勻。黃鸝裁帽貴，紫燕刻釵珍。身近從淄右，家元接觀津。雨台誰屬楚，花洞不知秦。淚滴空床冷，妝濃滿鏡春。枕涼欹琥珀，簟潔展麒麟。茂苑廊千步，昭陽扇九輪。陽城迷處笑，京兆畫時嚬。魚子封箋短，蠅頭學字真。易判期已遠，難諱事還新。艇子愁沖夜，驪駒怕拂晨。如何斷岐路，免得見行塵。
個人三十韻 吳融
嫋嫋複盈盈，何年墜玉京。見人還道姓，羞客不稱名。故事諳金穀，新居近石城。臉橫秋水溢，眉拂遠山晴。粉薄塗雲母，簪寒篸水晶。催來兩槳送，怕起五絲縈。髻學盤桓綰，床依宛轉成。博山凝霧重，油壁隱車輕。額點梅花樣，心通棘刺情。搔頭邀顧遇，約指到平生。魚網徐徐襞，螺卮淺淺傾。芙蓉褥已展，豆蔻水休更。趙女憐膠膩，丁娘愛燭明。炷香龍薦腦，辟魘虎輸精。管咽參差韻，弦嘈倰僜聲。花殘春寂寂，月落漏丁丁。柳絮聯章敏，椒花屬思清。剪羅成彩字，銷蠟脫珠纓。邂逅當投佩，艱難莫拊楹。熨來身熱定，舐得面痕平。匣鏡金螭怒，簾旌繡獸獰。頸長堪鶴並，腰細任蜂爭。滴淚泉饒竭，論心石未貞。必雙成鳳去，豈獨化蟬鳴。書遠腸空斷，樓高膽易驚。數錢紅帶結，鬥草蒨裙盛。袂柳闌幹小，侵波略彴橫。夜愁遙寄雁，曉夢半和鶯。翼只思鶼比，根長羨藕並。可憐衣帶緩，休賦重行行。
即席十韻 吳融
住處方窺宋，平生未嫁盧。暖金輕鑄骨，寒玉細凝膚。妒蝶長成伴，傷鸞耐得孤。城堪迷下蔡，台合上姑蘇。弄眼難降柳，含茸欲鬥蒲。生涼雲母扇，直夜博山爐。翡翠交妝鏡，鴛鴦入畫圖。無心同石轉，有淚約泉枯。猿渴應須見，鷹饑只待呼。銀河正清淺，霓節過來無。
追詠棠梨花十韻 吳融
蜀地從來勝，棠梨第一花。更應無軟弱，別自有妍華。不貴綃為霧，難降綺作霞。移須歸紫府，駐合餌丹砂。密映彈琴宅，深藏賣酒家。夜宜紅蠟照，春稱錦筵遮。連廟魂棲望，飄江字繞巴。未饒酥點薄，兼妒雪飛斜。舊賞三年斷，新期萬里賒。長安如種得，誰定牡丹誇。
綿竹山四十韻 吳融
綿竹東西隅，千峰勢相屬。崚嶒壓東巴，連延羅古蜀。方者露圭角，尖者鑽箭簇。引者蛾眉彎，斂者鳶肩縮。尾蟉青蛇盤，頸低玄兔伏。橫來突若奔，直上森如束。歲在作噩年，銅梁搖蠆毒。相國京兆公，九命來作牧。戎提虎僕毛，專奉狼頭纛。行府寄精廬，開窗對林麓。是時重陽後，天氣曠清肅。茲山昏曉開，一一在人目。霜空正泬寥，濃翠霏撲撲。披海出珊瑚，貼天堆碧玉。俄然陰霾作，城郭才霢霂。絕頂已凝雪，晃朗開紅旭。初疑昆侖下，夭矯龍銜燭。亦似蓬萊巔，金銀台疊蹙。紫霞或旁映，綺段鋪繁褥。晚照忽斜籠，赤城差斷續。又如煮吳鹽，萬萬盆初熟。又如濯楚練，千千匹未軸。又如水晶宮，蛟螭結川瀆。又如鐘乳洞，電雷開岩穀。丹青畫不成，造化供難足。合有羽衣人，飄颻曳煙躅。合有五色禽，叫嘯含仙曲。根雖限劍門，穴必通林屋。方諸滄海隔，欲去憂淪覆。群玉縹緲間，未可量往復。何如當此境，終朝曠遐矚。往往草檄餘，吟哦思幽獨。早晚掃欃槍，笳鼓迎暢轂。休飛霹靂車，罷系蝦蟆木。勒銘燕然山，萬代垂芬鬱。然後恣逍遙，獨往群麋鹿。不管安與危，不問榮與辱。但樂濠梁魚，豈怨鐘山鵠。紉蘭以圍腰，采芝將實腹。石床須臥平，一任閑雲觸。
祝風三十二韻 吳融
我有二頃田，長洲東百里。環塗為之區，積葑相連纚。松江流其旁，春夏多苦水。堤防苟不時，氾濫即無已。粵餘病眠久，而複家無峙。田峻不勝荒，農功皆廢弛。他稼已如雲，我田方欲蒔。四際上通波，兼之葭與葦。是時立秋後，煙露浩淒矣。雖然遣畢功，萎約都無幾。如何海上風，連日從空起。似欲驅滄溟，來沃具區裏。噫嘻爾風師，吳中多豪士。囷倉過九年，一粒惜如死。糴賤兼糶貴，凶年翻大喜。只是疲羸苦，才饑須易子。餘仍轗軻者，進趨年二紀。秋不安一食，春不閑一晷。腸回為多別，骨瘦因積毀。咳唾莫逢人，揶揄空睹鬼。中又值干戈，遑遑常轉徙。故隱茅山西，今來笠澤涘。荒者不復尋，葺者還有以。將正陶令巾，又蓋薑肱被。不敢務有餘，有餘必驕鄙。所期免假匄，假匄多慚恥。驕鄙既不生，慚恥更能弭。自可致逍遙，無妨閱經史。籲余將四十，滿望只如此。幹澤尚多難，學稼茲複爾。窮達雖系命，禍福生所履。天不饑死餘，飄風當自止。
金陵懷古 吳融
玉樹聲沉戰艦收，萬家冠蓋入中州。只應江令偏惆悵，頭白歸來是客遊。
涼思 吳融
松間小檻接波平，月淡煙沉暑氣清。半夜水禽棲不定，綠荷風動露珠傾。
鮫綃 吳融
雲供片段月供光，貧女寒機枉自忙。莫道不蠶能致此，海邊何事有扶桑。
潮 吳融
暮去朝來無定期，桑田長被此聲移。蓬萊若探人間事，一日還應兩度知。
忘憂花 吳融
繁紅落盡始淒涼，直道忘憂也未忘。數朵殷紅似春在，春愁特此系人腸。
憶街西所居 吳融
衡門一別夢難稀，人欲歸時不得歸。長憶去年寒食夜，杏花零落雨霏霏。
雲 吳融
南北東西似客身，遠峰高鳥自為鄰。清歌一曲猶能住，莫道無心勝得人。
華清宮四首 吳融
中原無鹿海無波，鳳輦鸞旗出幸多。今日故宮歸寂寞，太平功業在山河。漁陽烽火照函關，玉輦匆匆下此山。一曲羽衣聽不盡，至今遺恨水潺潺。上皇鑾輅重巡遊，雨淚無言獨倚樓。惆悵眼前多少事，落花明月滿宮秋。別殿和雲鎖翠微，太真遺像夢依依。玉皇掩淚頻惆悵，應歎僧繇彩筆飛。
陳琳墓 吳融
冀州飛檄傲英雄，卻把文辭事鄴宮。縱道筆端由我得，九泉何面見袁公。
湖州朝陽樓 吳融
十二亭亭占曉光，隋家浪說有迷藏。仲宣題盡平生恨，別處應難看屋樑。
賣花翁 吳融
和煙和露一叢花，擔入宮城許史家。惆悵東風無處說，不教閑地著春華。
自諷 吳融
世路升沉合自安，故人何必苦相幹。塗窮始解東歸去，莫過嚴光七裏灘。
送杜鵑花 吳融
春紅始謝又秋紅，息國亡來入楚宮。應是蜀冤啼不盡，更憑顏色訴西風。
西京道中聞蛙 吳融
雨餘林外夕煙沉，忽有蛙聲伴客吟。莫怪聞時倍惆悵，稚圭蓬蓽在山陰。
情 吳融
依依脈脈兩如何，細似輕絲渺似波。月不長圓花易落，一生惆悵為伊多。
送荊南從事之岳州 吳融
秋拂湖光一鏡開，庾郎蘭棹好徘徊。遙知月落酒醒處，五十弦從波上來。
渡淮作 吳融
紅杏花時辭漢苑，黃梅雨裏上淮船。雨迎花送長如此，辜負東風十四年。
薛舍人見征恩賜香並二十八字同寄 吳融
往歲知君侍武皇，今來何用紫羅囊。都緣有意重熏裛，更灑江毫上玉堂。
王母廟 吳融
鸞龍一夜降昆丘，遺廟千年枕碧流。賺得武皇心力盡，忍看煙草茂陵秋。
途中阻風 吳融
洛陽寒食苦多風，掃蕩春華一半空。莫道芳蹊盡成實，野花猶有未開叢。
楚事 吳融
悲秋應亦抵傷春，屈宋當年並楚臣。何事從來好時節，只將惆悵付詞人。
和僧詠牡丹 吳融
萬緣銷盡本無心，何事看花恨卻深。都是支郎足情調，墜香殘蕊亦成吟。
豫讓 吳融
韓魏同謀反復深，晉陽三板免成沉。趙衰當面何須恨，不把幹將訪負心。
和寄座主尚書 吳融
偶逢戎旅戰爭日，豈是明時放逐臣。不用裁詩苦惆悵，風雷看起臥龍身。
江行 吳融
霞低水遠碧翻紅，一棹無邊落照中。說示北人應不愛，錦遮泥健馬追風。
旅館梅花 吳融
清香無以敵寒梅，可愛他鄉獨看來。為憶故溪千萬樹，幾年辜負雪中開。
水鳥 吳融
煙為行止水為家，兩兩三三睡暖沙。為謝離鸞兼別鵠，如何禁得向天涯。
楊花 吳融
不鬥穠華不占紅，自飛晴野雪濛濛。百花長恨風吹落，唯有楊花獨愛風。
水調 吳融
鑿河千里走黃沙，沙殿西來動日華。可道新聲是亡國，且貪惆悵後庭花。
秋夕樓居 吳融
月裏青山淡如畫，露中黃葉颯然秋。危欄倚遍都無寐，只恐星河墮入樓。
經苻堅墓 吳融
百里煙塵散杳冥，新平一隰草青青。八公山石君知否，休更中原作彗星。
松江晚泊 吳融
吳台越嶠兩分津，萬萬檣烏簇夜雲。吟盡長江一江月，更無人似謝將軍。
送薛學士赴任峽州二首 吳融
負譴雖安不敢安，疊猿聲裏獨之官。莫將彩筆閑拋擲，更待淮王詔草看。片帆飛入峽雲深，帶雨兼風動楚吟。何似玉堂裁詔罷，月斜鳷鵲漏沉沉。
送許校書 吳融
故人言別倍依依，病裏班荊苦憶違。明日柳亭門外路，不知誰賦送將歸。
蛺蝶 吳融
兩兩自依依，南園煙露微。住時須並住，飛處要交飛。草淺憂驚吹，花殘惜晚暉。長交擷芳女，夜夢遠人歸。